1. ------IND- 2021 0018 F-- SK- ------ 20210121 --- --- PROJET

|  |  |  |
| --- | --- | --- |
| **FRANCÚZSKA REPUBLIKA** | | |
|  |  |  |
| Ministerstvo pre ekologickú transformáciu | | |
|  |  |  |

**Návrh nariadenia**

**o zákaze inštalovania vykurovacích systémov a systémov na výrobu teplej úžitkovej vody spotrebúvajúcich najmä palivá s vysokou úrovňou emisií skleníkových plynov v budovách na obytné alebo profesionálne účely**

NOR: TRER2021746D

*Dotknutá verejnosť: majitelia budov na obytné alebo profesionálne účely, ktorí chcú inštalovať nový vykurovací systém alebo systém na výrobu teplej úžitkovej vody.*

*Predmet: vymedziť maximálnu prahovú hodnotu emisií skleníkových plynov pre vykurovacie systémy alebo systémy na výrobu teplej úžitkovej vody, ktoré je možné inštalovať v budovách na obytné alebo profesionálne účely.*

*Nadobudnutie účinnosti: ustanovenia nadobudnú účinnosť 1. júla 2021 v prípade nových budov a 1. januára 2022 v prípade existujúcich budov.*

*Poznámka: Články L111-9 a L111-10 zákona o výstavbe a bývaní umožňujú vymedziť v nariadení Štátnej rady úrovne energetickej hospodárnosti a environmentálnych vlastností zlučiteľné s cieľmi národnej energetickej politiky pre nové a existujúce budovy.*

*V tomto nariadení sa špecifikujú kritériá výmeny vykurovacích systémov alebo systémov na výrobu teplej úžitkovej vody, najmä pokiaľ ide o emisie skleníkových plynov, v nových alebo existujúcich budovách na obytné alebo profesionálne účely.*

*Referenčné texty: texty vytvorené týmto nariadením sú dostupné na webovom sídle Légifrance (*[*http://www.legifrance.gouv.fr*](http://www.legifrance.gouv.fr/)*)*

Predseda vlády,

na základe správy ministerky pre ekologickú transformáciu,

so zreteľom na smernicu Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti, a najmä na oznámenie č. 2016/677/F,

so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS,

so zreteľom na zákon o výstavbe a bývaní, najmä na jeho články L. 111-9 a L. 111-10,

so zreteľom na stanovisko Najvyššej rady pre stavebníctvo a energetickú účinnosť z DD. MM. RRRR,

so zreteľom na stanovisko Najvyššej rady pre energetiku z DD. MM. RRRR,

so zreteľom na stanovisko Štátnej rady pre posudzovanie noriem z DD. MM. RRRR,

so zreteľom na pripomienky formulované v rámci verejnej konzultácie, ktorá sa uskutočnila od DD. MM. RRRR do DD. MM. RRRR, podľa článku L. 123-19-1 zákona o životnom prostredí,

s vyrozumením Štátnej rady (odbor verejných prác),

vydáva toto nariadenie:

Článok 1

Na začiatok hlavy III knihy I zákona o výstavbe a bývaní sa vkladá úvodná kapitola v tomto znení:

„Úvodná kapitola: Environmentálne vlastnosti vykurovacích systémov a systémov na výrobu teplej úžitkovej vody

„Čl. R.130-1:

„I. – Inštalácia v budovách, čo sa týka vykurovacích systémov a systémov na výrobu teplej úžitkovej vody, ktoré spotrebúvajú najmä palivá s emisiami skleníkových plynov na úrovni 250 gCO2eq / kWh PCI a viac, je zakázaná, a to aj v prípade výmeny existujúcich zariadení.

„II. – Toto ustanovenie sa nevzťahuje na existujúce budovy, v prípade ktorých sa doloží:

„1. buď zjavná technická nemožnosť nahradiť existujúci systém vykurovacím systémom alebo systémom na výrobu teplej úžitkovej vody, ktorý spĺňa prahovú hodnotu pre emisie skleníkových plynov vymedzenú v ods. I, najmä z priestorových dôvodov alebo v prípade nesúladu s vecným bremenom alebo legislatívnymi či regulačnými ustanoveniami týkajúcimi sa pozemkového alebo vlastníckeho práva,

„2. alebo neexistencia riešenia pripojenia na vykurovacie rozvody alebo rozvody zemného plynu a ak si inštalácia nového systému v súlade s ustanoveniami ods. I vyžaduje práce týkajúce sa posilnenia verejnej distribučnej siete elektrickej energie.

„III. – Vedúci prác preukáže, že budova spadá do jedného z prípadov v ods. II, predložením vysvetlenia, ktoré vypracuje kvalifikovaný pracovník na jeho zodpovednosť.

„IV. – Ustanovenia tohto článku sa vzťahujú na výstavbu nových budov, v prípade ktorých bola žiadosť o stavebné povolenie podaná po 1. júli 2021, a na existujúce budovy, v prípade ktorých sa práce uvedené v ods. I. začali po 1. januári 2022. „

**Článok 2**

Vykonaním tohto nariadenia, ktoré bude uverejnené v *Úradnom vestníku* Francúzskej republiky, sú poverené ministerka pre ekologickú transformáciu a ministerka pri ministerke pre ekologickú transformáciu, zodpovedná za bývanie, každá v rozsahu svojich právomocí.

Dňa

Za predsedu vlády

Ministerka pre ekologickú transformáciu,

Barbara POMPILI

Ministerka pri ministerke pre ekologickú transformáciu, zodpovedná za bývanie,

Emmanuelle WARGON